FI Euroopan unionin virallinen lehti CE 84/856

(2004/C 84 E/0948)

KIRJALLINEN KYSYMYS P-0714/04

esittäjä(t): Antonio Di Pietro (ELDR) komissiolle

(4. maaliskuuta 2004)

Aihe: Italian valtion sähkölaitoksen (ENEL) Civitavecchiassa sijaitsevan ”Valdaliga Nord” -voimalan muuntaminen

ENEL:n Civitavecchiassa sijaitsevaa ”Valdaliga Nord” -voimalaa ollaan parhaillaan muuntamassa hiilivoimalaitokseksi (jonka C02- eli hiilidioksidipäästöt ovat keskimäärin 40 prosenttia suuremmat kuin öljyvoima-laitoksen hiilidioksidipäästöt ja 50 prosenttia suuremmat kuin maakaasuvoimalaitoksen hiilidioksidipäästöt ja joka lisäksi tulee näitä kahta kalliimmaksi), joka saastuttaa ja tuhoaa ympäristöä. Päätös laitoksen muuntamisesta on tehty kunnioittamatta ennalta varautumisen periaatetta sekä huomioimatta sitä, että Civitavecchian ja Tarquinian alueella järjestetyissä kansanäänestyksissä kansalaiset ilmaisivat yksimielisesti vastustavansa hanketta. Sekä ENEL että kauppa- ja teollisuusministeriö vastustivat kansalaisäänestyksen tulosta, koska ne eivät odottaneet kyseistä tulosta.

Alueen asukkailla esiintyy kasvaimia, hengityselinsairauksia ja muita hiukkasleijumista johtuvia sairauksia keskimääräistä enemmän, jopa 50 kertaa useammin kansalliseen ja alueelliseen keskiarvoon verrattuna. Alueen ympäristö on jo nyt uhattuna, sillä alueella on kolme sähkövoimalaa, kaksi erikoisjätteille tarkoitettua kaatopaikkaa ja alueen satama- ja tieliikenne on myös hyvin vilkasta. Vaikka Italialle on jo osoitettu kyseisen asian johdosta virallinen ilmoitus, se jatkaa edelleen ilmanlaatua koskevien direktiivien 96/62/EY (1) ja 1999/30/EY (2) rikkomista erityisesti siinä mielessä, ettei se noudata velvollisuutta, jonka mukaan sen tulisi toimittaa päivittäin tietoja ilmassa leijuvien PM10-hiukkasten pitoisuuksista.

Lisäksi Civitavecchiassa sijaitseva polttolaitos aiheuttaa vakavia ympäristövahinkoja päästämällä ilmaan hiilidioksidia, arseenia, elohopeaa, radionuklideja, kromia ja nikkeliä. Italia rikkoo myös tiettyjen suurista polttolaitoksista ilmaan joutuvien epäpuhtauspäästöjen rajoittamisesta annettua direktiiviä 2001/80/EY (3), sillä se ei ole vielä saattanut kyseistä direktiiviä osaksi kansallista lainsäädäntöään (minkä vuoksi komissio on jo vienyt asian Euroopan yhteisöjen tuomioistuimen käsiteltäväksi).

Mihin toimenpiteisiin komissio aikoo ryhtyä edellä esitettyjen seikkojen perusteella ehkäistäkseen mahdollisuuksien mukaan terveys- ja ympäristövahinkoja, joita ENEL:n Valdaliga Nord -voimalan toiminnasta johtuva saastuminen aiheuttaa Civitavecchian ja sen naapurikuntien Allumieren, Bleran, Cerveterin, Ladispolin, Tarquinian ja Tolfan asukkaille, sekä huomioidakseen sen, että Italia laiminlyö ja rikkoo jatkuvasti perustamissopimuksen periaatteita ja sen, että alueen talouden ja ympäristön sekä alueen asukkaiden terveyden vaarantavia vakavia ja peruuttamattomia haittoja olisi pikaisesti ehkäistävä?

Margot Wallströmin komission puolesta antama vastaus

(2. huhtikuuta 2004)

ENEL:n Civitavecchiassa sijaitsevaa ”Valdaliga Nord” -voimalaa ollaan muuntamassa hiilivoimalaitokseksi, mikä ei sinänsä ole yhteisön ympäristölainsäädännön säännöksen vastaista.

Koska kysymyksessä on polttolaitos, jonka lämmöntuotto on enemmän kuin 50 megawattia (MW), sen on toki oltava ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY (4) ja tiettyjen suurista polttolaitoksista ilmaan joutuvien epäpuhtauspäästöjen rajoittamisesta 23 päivänä lokakuuta 2001 annetun Euroopan parlamentin ja neuvoston direktiivin 2001/80/EY vaatimusten mukainen. Direktiivin 96/16/EY 9 artiklassa säädetään erityisesti, että toimivaltaisten viranomaisten on varmistettava, että direktiivin soveltamisalaan kuuluville uusille laitoksille myönnettävät luvat käsittävät kaikki tarvittavat toimenpiteet 3 ja 10 artiklassa tarkoitettujen vaatimusten täyttämiseksi, jotta varmistetaan ilman, veden ja maaperän suojelu ja saavutetaan näin koko ympäristön suojelun korkea taso. Direktiivin 2001/80/EY 4 artiklassa säädetään lisäksi, että toimivaltaisten viranomaisten on varmistettava, että direktiivin soveltamisalaan kuuluvien uusien laitosten rakennuslupiin tai käyttölupiin sisältyvät ehdot, jotka koskevat liitteissä III—VII olevissa Β osissa vahvistettujen rikkidioksidi-, typen oksidi- ja hiukkaspäästöjen raja-arvojen noudattamista. Direktiivin 2001/80/EY 10 artiklan mukaan samoja raja-arvoja sovelletaan, jos polttolaitoksen käyttäjä suunnittelee direktiivin 96/61/EY 2 artiklan 10 kohdan b alakohdassa tai 12 artiklan 2 kohdassa tarkoitettua muutosta.

Parlamentin jäsenen toimittamien tietojen perusteella vaikuttaa siltä, ettei tällaisia lupia ole vielä myönnetty. Yhteisön lainsäädäntöä ei siten voida katsoa tähän mennessä rikotun. Parlamentin jäsenen mainitsema rikkomisesta johtuva menettely, joka liittyy siihen, että Italia ei ole saattanut direktiiviä 2001/80/EY osaksi Italian oikeusjärjestystä, on yleinen menettely eikä liity mitenkään Civitavecchian tilanteeseen.

Suurten polttolaitosten päästöt lisäävät tiettyjen sellaisten epäpuhtauksien pitoisuutta ilmassa, joita säännellään yhteisössä ilmanlaatua koskevalla lainsäädännöllä. Komissio on aloittanut Italiaa vastaan menettelyn ilmanlaatua koskevien direktiivien ja erityisesti ilmanlaadun arvioinnista ja hallinnasta 27 päivänä syyskuuta 1996 annetun neuvoston direktiivin 96/62/EY ja ilmassa olevien rikkidioksidin, typpidioksidin ja typen oksidien, hiukkasten ja lyijyn pitoisuuksien raja-arvoista 22 päivänä huhtikuuta 1999 annetun neuvoston direktiivin 1999/30/EY rikkomisen johdosta, sillä Italia ei ole seurannut PM10-hiukkaspitoisuuksia Civitavecchiassa. Muita edellä mainittujen direktiivien rikkomistapauksia ei kyseisellä alueella ole ilmennyt eikä parlamentin jäsenen antamista tiedoistakaan käy ilmi muita rikkomisia. Jos PM10-pitoisuudet ovat kuitenkin kyseisellä alueella ylittäneet ylitysmargmaalilla korotetun raja-arvon, Italian viranomaiset ovat velvollisia laatimaan direktiivin 96/62/EY mukaisen suunnitelman tai ohjelman ja varmistamaan, että direktiivissä 1999/30/EY asetettuja raja-arvoja noudatetaan viimeistään 1. tammikuuta 2005. Komissio seuraa tarkasti mainittujen velvoitteiden noudattamista kaikissa jäsenvaltioissa, myös Italiassa.

Komissio on tietoinen myös arseenin ja elohopean myrkyllisyydestä ja niiden aiheuttamasta ilman pilaantumisesta, ja se antoikin 16. heinäkuuta 2003 ehdotuksen direktiiviksi ilmassa olevasta arseenista, kadmiumista, elohopeasta, nikkelistä ja polysyklisistä aromaattisista hiilivedyistä (5).

(1) EYVL L 296, 21.11.1996, s. 55.

(2) EYVL L 163, 29.6.1999, s. 41.

(3) EYVL L 309, 27.11.2001, s. 1.

(4) EYVL L 257, 10.10.1996.

(5) KOM(2003) 423 lopullinen.